Kardinalbiller (Pyrochroinae)

Kardinalbiller (Pyrochroinae) er en liten familie av biller der de europeiske artene er skarpt røde på farge, derav navnet som viser til kardinalenes røde kapper. De voksne billene har sagtakkede eller kamformede antenner. Larvene lever som rovdyr under barken på døde trær.


== Utseende ==
Middelsstore (8 – 17 mm), langstrakte, noe flate biller. De europeiske artene er skarpt røde eller oransje, andre arter kan være hovedsakelig svarte eller brunlige. Hodet er middels stort med fremoverrettede kjever (prognath). Fasettøynene er forholdsvis store. Antennene er ganske lange og kraftige, som oftest sagtakkede hos hunnene og kamformede hos hannene, og består av 11 ledd.  Brystskjoldet (pronotum) er forholdsvis lite og bredere enn langt. Dekkvingene er avlange og bredest i den bakerste delen, uten punktrekker. Beina er forholdsvis korte, vanligvis svarte. For- og mellomføttene har fem ledd, bakføttene fire. Larvene er avlange, flate, lyse og tynnhudete. De er bredest bakerst, den fremre delen av kroppen er ganske slank. Hodekapselen er rund og hodet er tydelig avsatt fra resten av kroppen. Kjevene er sigdformede. Antennene er forholdsvis lange, beina ganske korte. Bakkroppen ender i to spisse vedheng som danner en gaffel, i motsetning til resten av kroppen er det bakerste segmentet kraftig sklerotisert (hardt).


== Levevis ==
Larvene lever som rovdyr under barken på døde trær. Larveutviklingen kan ta 2-3 år. Noen arter legger egg på brannskadet virke, disse har infrarød-følsomme føleorganer og kan merke en skogbrann fra lang avstand. De flyr da dit for å legge egg på de nybrente stammene. De voksne billene spiser forskjellige salgs sukkerholdige væsker, for eksempel honningdugg produsert av bladlus og utflytende sevje. De kan også finnes på blomster der de drikker nektar. I alle fall noen arter produserer giftstoffet cantharidin, som antas å spille en rolle i tiltrekning mellom kjønnene. De skarpe fargene er signaler om at billene er giftige eller usmakelige. Noen ganger har insekter av andre familier etterlignet kardinalbiller, men kardinalbillene kan også etterligne giftige biller av andre familier, for eksempel rødvinger (Lycidae).


== Systematisk inndeling ==

Ordenen biller, Coleoptera
Underordenen Polyphaga
Gruppen (infraorden) Cucujiformia
Overfamilien heteromerer, Tenebrionoidea Latreille, 1802
Familien kardinalbiller, Pyrochroidae Latreille, 1807
Underfamilien Kardinalbiller, Pyrochroinae Latreille, 1807
Slekten Dendroides Latreille, 1810 - 11 arter
Slekten Dendroidopsis Young, 2004 - 4 arter
Slekten Eupyrochroa Blair, 1914 - 2 arter
Slekten Frontodendroidopsis Young, 2006 - 2 arter
Slekten Hemidendroides Ferrari, 1869 - 4 arter
Slekten Himalapyrochroa Young, 2004 - én art
Slekten Neopyrochroa Blair, 1914 - 4 arter
Slekten †Palaeopyrochroa Abdullah, 1965
Slekten Phyllocladus Blair, 1914 - 5 arter
Slekten Pogonocerus Fischer von Waldheim, 1812 - én art
Slekten Pseudodendroides Blair, 1914 - 5 arter
Slekten Pseudopyrochroa Pic, 1906- 41 arter
Slekten Pyrochroa Müller, 1764 - 5 arter
Pyrochroa coccinea (Linnaeus, 1761) – finnes i Norge
Pyrochroa serraticornis (Scopoli, 1763) – nærmest funnet i Danmark
Slekten Schizotus Newman, 1838 - 5 arter
Schizotus pectinicornis (Linnaeus, 1758) – finnes i Norge, over det meste av landet
Slekten Sinodendroides Young, 2005 - én art
Slekten Sundapyrochroa Young, 2014 - 3 arter


== Referanser ==


== Eksterne lenker ==
(no) kardinalbiller hos Artsdatabanken 
(sv) kardinalbiller hos Dyntaxa 
(en) kardinalbiller hos Fauna Europaea 
(en) kardinalbiller hos Fossilworks 
(en) kardinalbiller hos ITIS 
(en) Kategori:Pyrochroinae – bilder, video eller lyd på Wikimedia Commons 
Pyrochroinae – detaljert informasjon på Wikispecies 
Bilder:
Dendroides sp.: [1]
Larve: [2]